মহালয়ার বাকি ১ দিন, নির্বিঘ্নে তর্পণ সম্পন্ন করতে ঘাট পরিষ্কার কালনা পৌরসভার

পূর্ব বর্ধমান: আর মাত্র একদিন পরেই মহালয়া (Mahalaya)। মহালয়ার সকাল মানেই ভাগীরথীর ঘাটে পূর্বপুরুষদের উদ্দেশ্যে তর্পণ। সেই ভিড় সামলাতে ও অনুষ্ঠান নির্বিঘ্নে সম্পন্ন করতে উদ্যোগী হয়েছে কালনা (Kalna) পুরসভা।

শুক্রবার সকাল থেকেই পুরকর্মীদের নিয়ে শুরু হয় ঘাট পরিষ্কারের বিশেষ অভিযান। কালনার মহিষমর্দিনী তলাঘাটসহ বিভিন্ন ঘাটে চলে সাফাই কাজ। ঘাটের চারপাশ থেকে আবর্জনা সরানো, জলে নামার পথ পরিষ্কার করা এবং নোংরা না জমতে দেওয়ার জন্য বিশেষ নজর দেওয়া হয়।

আরও পড়ুন: টানা বৃষ্টিতে চিন্তায় শিমুরালির মৃৎশিল্পীরা

পৌরসভা সূত্রে জানা গিয়েছে, মহালয়ার দিন ভোর থেকে হাজার হাজার মানুষ ঘাটে তর্পণ করতে ভিড় জমান। তাঁদের সুবিধার্থে ঘাট পরিষ্কার ও নিরাপদ রাখা জরুরি। তাই আগেভাগেই এ বছর এই উদ্যোগ নেওয়া হয়েছে।

কালনা পৌরসভার ১০ নম্বর ওয়ার্ডের কাউন্সিলর তথা কনজারভেন্সি বিভাগের চেয়ারম্যান অনিল বসু জানান, “মহালয়ার দিন ভোর থেকেই যাতে ভক্তরা নির্বিঘ্নে তর্পণ করতে পারেন, সেই প্রস্তুতি নেওয়া হয়েছে। প্রয়োজনে ঘাটের কিছু অংশ নেট দিয়ে ঘিরে দেওয়া হবে।” পৌরসভার এই পদক্ষেপকে সাধুবাদ জানিয়েছেন স্থানীয় মানুষজনও।